b"\n_START_ARTICLE_\nEl Genov\xc3\xa9s\n_START_SECTION_\nGeografia\n_START_PARAGRAPH_\nSituat en la ribera del riu Albaida, la superf\xc3\xadcie del terme \xc3\xa9s muntanyenca. En la part meridional s'aixeca la Serra Grossa, que els seus contraforts en aquest territori es denominen Serra de la Creu, amb una altitud de 410 m. que, en els contraforts m\xc3\xa9s meridionals, denominats La Solana, arriba als 436 m. Entre La Solana i el v\xc3\xa8rtex geod\xc3\xa8sic de Les Bateries (437 m.), i fent de l\xc3\xadmit entre els municipis de Genov\xc3\xa9s i Benig\xc3\xa0nim, es troba el port de Benig\xc3\xa0nim. El riu d'Albaida penetra pel sud-oest, per la gola de L'Estret dels Aig\xc3\xbces, entre les muntanyes de la Serra Grossa, i aflueix de sud a nord per la part occidental del terme, fent sovint la labor del l\xc3\xadmit territorial. Altres accidents s\xc3\xb3n els barrancs del Portitxol, Such, Ferrer, Garc\xc3\xada, de l'Hort i de la Creu.\n_START_SECTION_\nHist\xc3\xb2ria\n_START_PARAGRAPH_\nAntiga alqueria musulmana, en temps de la conquesta cristiana depenia de X\xc3\xa0tiva. Jaume I la va donar a un tal Baldov\xc3\xad, metge, i a son germ\xc3\xa0 Joan el 1268. El 1441 compr\xc3\xa0 el lloc Ramon Ripoll, fou del senyoriu dels comtes d'Olocau i per matrimoni de Maria San\xc3\xa7 de Castellvert amb Francesc Fenollet, pass\xc3\xa0 a aquesta fam\xc3\xadlia. Lloc de moriscos de la fillola de X\xc3\xa0tiva, en 1609, l'any de l'expulsi\xc3\xb3, comptava amb 70 cases (juntament amb Fenollet). En 1611 \xc3\xa9s repoblada amb carta pobla per a recuperar-la de les despoblaci\xc3\xb3 en qu\xc3\xa8 romania des de l'expulsi\xc3\xb3. Els \xc3\xbaltims senyors del lloc van ser els Frigola.\n_START_SECTION_\nEconomia\n_START_PARAGRAPH_\nEls terrenys no conreats estan coberts per pins i pastures. Els cultius estan ocupats per terrenys de regadiu amb un predomini dels tarongers, a molta dist\xc3\xa0ncia de l'arr\xc3\xb2s, hortalisses i altres cereals, i de sec\xc3\xa0, on el cultiu predominant \xc3\xa9s l'olivera, garrofera i vinya.\n_START_SECTION_\nPilota valenciana\n_START_PARAGRAPH_\nEl Genov\xc3\xa9s \xc3\xa9s un poble fortament relacionat amb la pilota valenciana, puix s\xc3\xb3n nombrosos els pilotaris professionals, o aficionats de primer nivell, que en s\xc3\xb3n originaris, tant en la modalitat de raspall (la tradicional al poble), com en l'escala i corda._NEWLINE_Caldria fer esment als Batiste, als Pigat, als Sarasol, entre molts d'altres com Oltra, Le\xc3\xb3n, entre altres. Per\xc3\xb2 sens dubte, el m\xc3\xa9s popular, el que va resultar una revoluci\xc3\xb3 per a l'esport, i el campi\xc3\xb3 indiscutible durant dues llargues d\xc3\xa8cades, fou Paco Cabanes, El Genov\xc3\xa9s._NEWLINE_El poble del Genov\xc3\xa9s, a m\xc3\xa9s de bressol de figures, tamb\xc3\xa9 fomenta el coneixement de la pilota valenciana mitjan\xc3\xa7ant el Museu de la pilota, annex al Trinquet del Genov\xc3\xa9s, innovador gr\xc3\xa0cies a les remodelacions del 2008, per a millorar les retransmissions televisives."